
TEISĖS SKYRIAUS NUOSTATAI 

I SKYRIUS
 BENDROSIOS NUOSTATOS

1. Teisės skyriaus nuostatai (toliau – Nuostatai) nustato Užimtumo tarnybos prie Lietuvos Respublikos socialinės apsaugos ir darbo ministerijos (toliau – Užimtumo tarnyba) Teisės skyriaus (toliau – Skyrius) statusą, uždavinius, funkcijas, teises, veiklos organizavimą ir atsakomybę bei veiklos kontrolę.
2.  Skyrius yra Užimtumo tarnybos struktūrinis padalinys, tiesiogiai pavaldus ir atskaitingas Užimtumo tarnybos kancleriui. 
3. Skyrius savo veikloje vadovaujasi Lietuvos Respublikos Konstitucija, Lietuvos Respublikos tarptautinėmis sutartimis, Europos Sąjungos teisės aktais, Lietuvos Respublikos įstatymais, Lietuvos Respublikos Vyriausybės nutarimais, Lietuvos Respublikos socialinės apsaugos ir darbo ministro įsakymais, Užimtumo tarnybos direktoriaus įsakymais, kitais teisės aktais, susijusiais su nustatytų funkcijų vykdymu, ir šiais Nuostatais. 
4. Skyriaus struktūra nustatoma vadovaujantis Lietuvos Respublikos viešojo administravimo įstatymu ir Užimtumo tarnybos direktoriaus patvirtintu Užimtumo tarnybos pareigybių sąrašu. Skyriaus valstybės tarnautojų ir darbuotojų, dirbančių pagal darbo sutartis, (toliau – valstybės tarnautojai ir darbuotojai) kompetenciją, funkcijas, pavaldumą nustato jų pareigybių aprašymai.
5. Šiuose Nuostatuose vartojamos sąvokos:
5.1. norminiai teisės aktai – Lietuvos Respublikos įstatymai ar poįstatyminiai teisės aktai, kuriais nustatomos elgesio taisyklės ir kuriais reglamentuojama Užimtumo tarnybos veikla;
5.2. vidaus teisės aktai – Užimtumo tarnybos direktoriaus įsakymai, kuriais užtikrinamas Užimtumo tarnybos vidaus administravimas ir savarankiškas funkcionavimas.
6. Skyrius turi dokumento blanką.

II SKYRIUS
 SKYRIAUS UŽDAVINIAI IR FUNKCIJOS

7. Skyriaus uždaviniai yra:
7.1. užtikrinti Užimtumo tarnybos leidžiamų norminių teisės aktų teisėtumą ir Užimtumo tarnybos siūlymų dėl norminių teisės aktų tobulinimo ar jų pakeitimo parengimą;  
7.2. užtikrinti Užimtumo tarnybos rengiamų vidaus teisės aktų bei Užimtumo tarnybos vardu sudaromų sutarčių atitikimą galiojantiems teisės aktams;
7.3. užtikrinti procesinių dokumentų parengimą ir atstovavimą Užimtumo tarnybai teisminėse ir kitose institucijose ar įstaigose (toliau – institucijos), kai nagrinėjami teisinio pobūdžio klausimai;
7.4. vykdyti galimų teisės aktų pažeidimų prevenciją.
8. Skyrius, įgyvendindamas jam nustatytus uždavinius, vykdo šias funkcijas:
8.1. norminių teisės aktų teisėtumo užtikrinimo ir siūlymų dėl norminių teisės aktų tobulinimo ar jų pakeitimo parengimo srityje: 
8.1.1. rengia Užimtumo tarnybos norminių teisės aktų, nepriskirtų kitų Užimtumo tarnybos struktūrinių padalinių kompetencijai, projektus ir koordinuoja Užimtumo tarnybos norminių teisės aktų projektų rengimą;
8.1.2. atlieka Užimtumo tarnybos struktūrinių padalinių parengtų norminių teisės aktų ir kitų dokumentų projektų teisinį vertinimą ir teikia siūlymus dėl jų tobulinimo;
8.1.3. registruoja Užimtumo tarnybos struktūrinių padalinių parengtų norminių teisės aktų projektus Teisės aktų informacinėje sistemoje;
8.1.4. skelbia Užimtumo tarnybos priimtus norminius teisės aktus Teisės aktų registre;
8.1.5. vertina kitų institucijų Užimtumo tarnybai pateiktus derinti teisės aktų projektus ir Užimtumo tarnybos struktūrinių padalinių pateiktas pastabas ir pasiūlymus dėl šių projektų;
8.1.6. rengia galutinių Užimtumo tarnybos išvadų projektus dėl kitų institucijų Užimtumo tarnybai pateiktų derinti teisės aktų projektų ir skelbia pasirašytas išvadas Teisės aktų informacinėje sistemoje;
8.1.7. vertina norminius teisės aktus ir Užimtumo tarnybos struktūrinių padalinių pateiktas pastabas ir pasiūlymus dėl šių teisės aktų tobulinimo;
8.1.8. rengia galutinius siūlymus, suderinęs su Užimtumo tarnybos kancleriu, Užimtumo tarnybos direktoriui arba Užimtumo tarnybos siūlymų projektus Lietuvos Respublikos socialinės apsaugos ir darbo ministerijai (toliau – Socialinės apsaugos ir darbo ministerija) dėl norminių teisės aktų tobulinimo, pasirašytus siūlymus dėl norminių teisės aktų tobulinimo teikia Socialinės apsaugos ir darbo ministerijai;
8.1.9. dalyvauja svarstant Užimtumo tarnybos siūlymus dėl norminių teisės aktų tobulinimo Socialinės apsaugos ir darbo ministerijoje;
8.1.10. rengia ir derina dokumentų, kuriuose pateikiama Užimtumo tarnybos nuomonė dėl norminių teisės aktų taikymo, projektus ir, suderinęs su Užimtumo tarnybos kancleriu, teikia juos pasirašyti Užimtumo tarnybos direktoriui.
8.2. vidaus teisės aktų ir sudaromų sutarčių teisėtumo srityje:
8.2.1. rengia vidaus teisės aktų ir kitų dokumentų, nepriskirtų kitų Užimtumo tarnybos struktūrinių padalinių kompetencijai, projektus;
8.2.2. derina vidaus teisės aktų ir kitų dokumentų, priskirtų kitų Užimtumo tarnybos struktūrinių padalinių kompetencijai, projektus;
8.2.3. rengia Užimtumo tarnybos veikloje dažniausiai sudaromų sutarčių pavyzdžius ir, suderinęs su Užimtumo tarnybos kancleriu, teikia juos tvirtinti Užimtumo tarnybos direktoriui;
8.2.4. atlieka Užimtumo tarnybos vardu sudaromų sutarčių projektų teisinį vertinimą ir teikia siūlymus dėl jų tobulinimo;
8.2.5. rengia kartu su Informacinių technologijų plėtros skyriumi Užimtumo tarnybos ar kitų institucijų veiklai reikiamų duomenų teikimo sutarčių ir susitarimų dėl jų pakeitimų projektus;
8.2.6. analizuoja ir apibendrina Užimtumo tarnybos veiklai reikiamų gauti duomenų poreikį iš valstybės registrų ir informacinių sistemų.
8.3. procesinių dokumentų rengimo ir atstovavimo srityje:
8.3.1. rengia procesinių dokumentų projektus ir teikia pasirašytus dokumentus išankstinio ginčų nagrinėjimo ne teismo tvarka institucijoms ir visų instancijų teismams;
8.3.2. atstovauja Užimtumo tarnybai dalyvaudamas išankstinio ginčų nagrinėjimo ne teismo tvarka institucijų, teismo ir kitų institucijų posėdžiuose, kreditorių susirinkimuose;
8.3.3. suderinęs su Užimtumo tarnybos kancleriu, teikia Užimtumo tarnybos direktoriui pasiūlymus dėl sprendimų apskundimo;
8.3.4. organizuoja ir koordinuoja įsiteisėjusių sprendimų vykdymą;
8.3.5. rengia ir teikia ketvirtines Užimtumo tarnybos teisinių ginčų ataskaitas ir suvestines;
8.3.6. rengia ataskaitų apie Užimtumo tarnybos atžvilgiu įsiteisėjusius teismų sprendimus, kuriais priteistas žalos atlyginimas, projektus ir pasirašytas ataskaitas teikia Socialinės apsaugos ir darbo ministerijai.
8.4. galimų teisės aktų pažeidimų prevencijos užtikrinimo srityje:
8.4.1. informuoja Užimtumo tarnybos darbuotojus apie naujai įsigaliojusius norminius teisės aktus ar jų projektus; 
8.4.2. rengia teiktų konsultacijų ir nuomonių dėl norminių teisės aktų taikymo sąvadą, vykdo jo sklaidą ir pagal poreikį jį atnaujina; 
8.4.3. teikia konsultacijas Užimtumo tarnybos darbuotojams dėl norminių teisės aktų taikymo ir kitais teisinio pobūdžio klausimais;  
8.4.4. apibendrina Užimtumo tarnybos veiklai aktualią teismų praktiką, vykdo jos sklaidą, rengia ir pagal poreikį atnaujina aktualios teismų praktikos sąvadą. 
9. Skyrius taip pat vykdo šias funkcijas: 
9.1. įgyvendina Užimtumo tarnybos direktoriaus įsakymus, Užimtumo tarnybos direktoriaus ir Užimtumo tarnybos kanclerio pavedimus;
9.2. dalyvauja darbo grupėse ir komisijose konkrečioms užduotims atlikti bei pasitarimuose;
9.3. vertina Užimtumo tarnybos interneto svetainės atitikimą teisės aktuose nustatytiems reikalavimams ir apie nustatytus neatitikimus informuoja Užimtumo tarnybos kanclerį;
9.4. nustato Skyriaus poreikį pirkimams ir teikia paraiškas pirkimų planui sudaryti, rengia perkamų prekių, paslaugų ir darbų viešojo pirkimo paraiškas;
9.5. dalyvauja įgyvendinant kitų struktūrinių padalinių veiklos procedūras;
9.6. vykdo išankstinę ir einamąją finansų kontrolę;
9.7. nustato Skyriaus valstybės tarnautojų ir darbuotojų mokymo bei kvalifikacijos tobulinimo poreikį ir teikia Užimtumo tarnybos Žmogiškųjų išteklių valdymo skyriui;
9.8. analizuoja Skyriaus funkcijų vykdymui reikalingų duomenų poreikį, formuluoja pasiūlymus ir rengia užduotis programinės įrangos kūrimui ir tobulinimui, dalyvauja testuojant sukurtą programinę įrangą;
9.9. atlieka  Kokybės vadybos skyriaus parengtų atsakymų projektų į asmenų skundus teisinį vertinimą ir teikia siūlymus dėl jų tobulinimo;
9.10. vizuoja Užimtumo tarnybos direktoriaus įsakymų, sutarčių projektus ir kitus dokumentus Skyriaus kompetencijai priskirtais klausimais;
9.11. pildo Skyriaus tarnautojų ir darbuotojų darbo laiko apskaitos žiniaraščius;
9.12. tvarko Skyriaus veiklos dokumentus, užtikrina tinkamą dokumentų saugojimą, naikinimą ir perdavimą į archyvą;
9.13. vykdo kitas teisės aktų nustatytas funkcijas Skyriaus kompetencijai priskirtais klausimais.
III SKYRIUS
 SKYRIAUS TEISĖS

10. Skyrius, įgyvendindamas jam nustatytus uždavinius ir vykdydamas nustatytas funkcijas, turi teisę:
10.1. teikti Užimtumo tarnybos direktoriui ir Užimtumo tarnybos kancleriui pasiūlymus dėl teisės aktų ir kitų dokumentų tobulinimo;
10.2. gauti iš Užimtumo tarnybos struktūrinių padalinių pasiūlymus, pastabas ar išvadas dėl Skyriaus rengiamų teisės aktų ar kitų dokumentų projektų;
10.3. gauti Skyriaus funkcijoms vykdyti reikalingą informaciją iš Užimtumo tarnybos struktūrinių padalinių, valstybės ir savivaldybių institucijų, įstaigų bei kitų juridinių ir fizinių asmenų;
10.4. rengti pasitarimus, organizuoti ir dalyvauti organizuojant seminarus, kitus renginius Skyriaus kompetencijai priskirtais klausimais;
10.5. dalyvauti Užimtumo tarnybos, kitų valstybės institucijų ir įstaigų ar savivaldybių komisijų (darbo grupių) veikloje;
10.6. įforminti Skyriaus blanke ir pasirašyti siunčiamus ar vidaus dokumentus Skyriaus kompetencijai priskirtais klausimais.

IV SKYRIUS
 skyriaus VEIKLOS ORGANIZAVIMAS

11. Skyriaus darbas organizuojamas vadovaujantis Užimtumo tarnybos metiniais veiklos planais, Skyriaus metiniais ir ketvirtiniais veiklos planais, šiais Nuostatais, Užimtumo tarnybos kanclerio, Užimtumo tarnybos direktoriaus pavedimais ir rezoliucijomis.
12. Skyriaus veiklą organizuoja Skyriaus vedėjas (toliau – Vedėjas).
13. Vedėjas yra tiesiogiai pavaldus Užimtumo tarnybos kancleriui.
14. Vedėjas:
14.1. planuoja ir organizuoja Skyriaus darbą: paskirsto užduotis Skyriaus valstybės tarnautojams ir darbuotojams bei kontroliuoja jų vykdymą, teikia pasiūlymus Užimtumo tarnybos kancleriui dėl Skyriaus veiklos tobulinimo;
14.2. rengia Skyriaus nuostatus ir Skyriaus valstybės tarnautojų ir darbuotojų pareigybių aprašymus, suderinus su Užimtumo tarnybos kancleriu, teikia Užimtumo tarnybos direktoriui tvirtinti;
14.3. atsako už Skyriui pavestų uždavinių ir funkcijų atlikimą;
14.4. teikia Užimtumo tarnybos kancleriui pasiūlymus dėl:
14.4.1. vidaus darbo tvarkos dokumentų rengimo;
14.4.2. Skyriaus nuostatų ir pareigybių skaičiaus;
14.4.3. Skyriaus valstybės tarnautojų tarnybinės veiklos vertinimo;
14.4.4. valstybės tarnautojų ir darbuotojų kvalifikacijos kėlimo;
14.4.5. komisijų ir darbo grupių specialioms užduotims vykdyti sudarymo ir kitais klausimais;
14.5. nustatyta tvarka atsiskaito Užimtumo tarnybos kancleriui už Skyriaus veiklą;
14.6. teikia pasiūlymus Užimtumo tarnybos direktoriui dėl Skyriaus valstybės tarnautojų ir darbuotojų skatinimo, tarnybinių ar drausminių nuobaudų jiems skyrimo;
14.7. vykdo Užimtumo tarnybos interneto svetainės skyriuje „Teisinė informacija“ pateikiamos informacijos priežiūrą;
14.8. vykdo kitas Vedėjo pareigybės aprašyme ir kituose teisės aktuose nustatytas funkcijas.
15. Laikinai nesant Vedėjo, teisės aktų nustatyta tvarka jo funkcijas laikinai vykdo Užimtumo tarnybos direktoriaus paskirtas asmuo.
16. Skyriaus valstybės tarnautojai ir darbuotojai tiesiogiai pavaldūs ir atsiskaito už pavedimų vykdymą Vedėjui.
17. Skyriaus valstybės tarnautojai ir darbuotojai atlieka pareigybės aprašyme nustatytas funkcijas, vykdo pavestas užduotis.
18. Skyriaus veiklą kontroliuoja Užimtumo tarnybos kancleris teisės aktų nustatyta tvarka.
19. Skyriaus veiklos kokybę vertina ir kontroliuoja Kokybės vadybos skyrius.

V SKYRIUS
 BAIGIAMOSIOS NUOSTATOS

20. Skyrius Lietuvos Respublikos įstatymų ir kitų teisės aktų nustatyta tvarka reorganizuojamas, pertvarkomas arba likviduojamas Užimtumo tarnybos direktoriaus sprendimu.
	21. Su šiais nuostatais pasirašytinai supažindinami visi Skyriaus valstybės tarnautojai ir darbuotojai.
	22. Šie nuostatai gali būti keičiami ir (ar) papildomi Užimtumo tarnybos direktoriaus sprendimu.

